作者：周邦彦
词牌/韵律：应天长

paragraphs: 条风布暖，霏雾弄晴，池塘遍满春色。
正是夜堂无月，沈沈暗寒食。
梁间燕，前社客。
似笑我、闭门愁寂。
乱花过，隔院芸香，满地狼藉。
长记那回时，邂逅相逢，郊外驻油壁。
又见汉宫传烛，飞烟五候宅。
青青草，迷路陌。
强带酒，细寻前迹。
市桥远，柳下人家，犹自相识。

标签：宋词三百首